বাংলাদেশে ফিরি। বাংলাদেশে গ্রামে-শহরে পাঠান-মোগল আমলে বা তার রীতি অনুযায়ী পরবর্তীকালে বহু স্থাপত্যকীর্তি বা নিদর্শন মেলে। জমিদার শ্রেণি তাঁদের প্রমোদশালা, উপাসনালয়, কাছারিঘর, সভাস্থল বা বিচারালয় হিসেবে দরবার হল ইত্যাদির জন্য একতলা-দোতলা পাকা বাড়ি নির্মাণ করতেন। তাঁরা স্থানীয় সুদক্ষ অভিজ্ঞ নামকরা মিস্ত্রি বা কারিগরদের নিয়ে কলকাতায় ও প্রদেশের বাইরে অন্য বড় শহর ঘুরে তাঁদের দৃষ্টিতে দর্শনীয় সৌধ দেখিয়ে আনতেন, যাতে তাঁরা স্মৃতি থেকে যথাসম্ভব অনুকরণ করে জমিদারদের নিজ বাড়িতে ভবন নির্মাণ করতেন। জমিদার ছাড়া ব্যবসায় বা নানা পেশায় সম্পদশালীরা জমিদারদের মতোই স্থাপত্যে পৃষ্ঠপোষকতা করতেন। তবে তা আবাস ভবন, মসজিদ, মন্দির, প্রবেশ ফটক বা সমাধিসৌধের মধ্যে সীমাবদ্ধ ছিল। গ্রামের কৃষি বা কৃষিভিত্তিক ব্যবসায় নিয়োজিত নিম্নমধ্যবিত্ত শ্রেণিও আধাপাকা ও কাঁচা বাড়িতে স্থাপত্যকলার পৃষ্ঠপোষকতা করতেন দোচালা, চারচালা, আটচালা অসমতলীয় জ্যামিতিক দৃষ্টিনন্দন ত্রিমাত্রিক খড়ের ছাদ এবং বাঁশের চটি, বেত বা কাঠ দিয়ে অত্যন্ত আকর্ষণীয় নাতিদীর্ঘস্থায়ী কাজ, ঘরের সিলিং কাজ, ঘরের অভ্যন্তরে গোলার বা বাইরের উঠানের পাশে শস্যগোলার কাজের মাধ্যমে। উত্তরে রাঢ় ও বরেন্দ্র এলাকায় এবং ঢাকা টাঙ্গাইলের গড় এলাকায় ক্লে বা আঠালো মাটি ও গোবরপানি দিয়ে মাঝে মাঝে নিকানো প্রায় সাদা রঙের মাটির দেয়ালবাড়িও প্রচলিত ছিল। এমনকি মাটি দিয়ে সীমানা দেয়াল করা হতো Ñ তবে বৃষ্টির পানি থেকে বাঁচানোর জন্য ওপরে দে য়াল বরাবর দীর্ঘ দোচালা খড়ের ছাদ দেওয়া হতো। এমনি মাটির দেয়াল ব্যবহার করে দোতলা বাড়িও ছিল। আরো ছিল ইটের চেয়ে পাতলা করে পোড়ামাটির সুন্দর প্রোফাইলের আয়তাকার টাইল বা টাইলের ছাদের কাজ। কাঠের সলিড বা খড়খড়িযুক্ত দরজা-জানালা ও খুঁটিতে নানা অলঙ্করণ করা হতো। জানালায় নানা রঙের ছোট কাচ বসানোর ব্যবহারও ছিল। আরো ছিল নানা ছবি-অঙ্কিত টেরাকোটা দিয়ে দেয়ালগাত্রে অলংকরণের কাজ।